РЕШЕНИЕ НА СЪВЕТА
от 30 септември 2013 година
относно прилагането на правило № 41 на Икономическата комисия за Европа на Организацията на обединените нации за единни предписания за одобрение на мотоциклети по отношение на шума
(текст от значение за ЕИП)
(2013/483/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално членове 114 и 207 във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
С Решение 97/836/ЕО на Съвета (1) Съюзът се присъедини към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (2) („Ревизирано споразумение от 1958 г.“).
(2)
Предназначението на хармонизираните изисквания в Правило № 41 на Икономическата комисия за Европа на Организацията на обединените нации (ИКЕ на ООН) - Единни предписания за одобрение на мотоциклети по отношение на шума (3) („Правило № 41 на ИКЕ на ООН“), е да се отстранят техническите препятствия пред търговията с моторни превозни средства между договарящите страни по ревизираното споразумение от 1958 г. и да се осигури висока степен на безопасност и защита на тези превозни средства.
(3)
С Директива 2002/24/ЕО на Европейския парламент и на Съвета (4) и Директива 97/24/ЕО на Европейския парламент и на Съвета (5) и мерките по нейното прилагане се урежда приемането на допустими нива на звуковото налягане, изпускателни уредби и процедури за изпитване на двуколесни и триколесни моторни превозни средства.
(4)
В приложение III към глава 9 от Директива 97/24/ЕО се съдържат изисквания за типовото одобрение на превозни средства от категория L по отношение на допустимото ниво на звуковото налягане и изпускателната им уредба. Превозни средства от категория L е общото наименование на леките превозни средства, като велосипедите с двигател, двуколесните или триколесните мотопеди, мотоциклетите със или без кош, триколките и четириколките.
(5)
Към датата на присъединяването си към ревизираното споразумение от 1958 г. Съюзът е приел ограничен брой правила на ИКЕ на ООН, които са изброени в приложение II към Решение 97/836/ЕО; Правило № 41 на ИКЕ на ООН не фигурира в този списък.
(6)
Както е посочено в член 3, параграф 3 от Решение 97/836/ЕО и съгласно член 1, параграф 7 от ревизираното споразумение от 1958 г., Съюзът може да реши да прилага едно, няколко или всички правила на ИКЕ на ООН, които не е приел към момента на присъединяването си към ревизираното споразумение от 1958 г.
(7)
Понастоящем е уместно Съюзът да прилага Правило № 41 на ИКЕ на ООН с цел определянето на общи хармонизирани изисквания на международно равнище, които да улеснят международната търговия и да заменят съществуващите изисквания за одобрение, формулирани в приложение III към глава 9 от Директива 97/24/ЕО. Това ще даде възможност на европейските дружества да следват един общ набор от изисквания, признати в световен мащаб, по-специално в договарящите страни по ревизираното споразумение от 1958 г.,
ПРИЕ НАСТОЯЩОТО РЕШЕНИЕ:
Член 1
Европейският съюз прилага Правило № 41 на Икономическата комисия за Европа на Организацията на обединените нации за единни предписания за одобрение на мотоциклети по отношение на шума.
Член 2
Настоящото решение влиза в сила в деня след публикуването му в Официален вестник на Европейския съюз.
Член 3
Комисията нотифицира настоящото решение на генералния секретар на Организацията на обединените нации.
Съставено в Брюксел на 30 септември 2013 година.